*Tämä artikkeli kertoo vuonna 1975 syntyneestä laulajasta. Laulaja Irina Milanista on eri artikkeli.*

**Irina Saari** (o.s. Lahtinen, s. 10. toukokuuta 1975 Kauhajoki) on suomalainen laulaja, sanoittaja ja nykyisin myös säveltäjä. Hänen laulujensa tyylilajina on pop ja suomirock.

Ura
---

### Ura ennen suosiota

Irina kiersi Suomea vuodesta 1998 alkaen kuuden vuoden ajan show-yhtyeessä nimeltä Playa esiintyen sekä rock-klubeilla että yökerhoissa ja laulaen kaikkea suomalaisesta popista rockiin ja souliin. Vuoden 2003 jälkeen Irina lopetti yhtyeessä ja perusti yhdessä Playan laulaja-kosketinsoittaja Antti Pitkäjärven kanssa Redux-yhtyeen. Reduxissa soittivat myös Jussi Saxlin ja J. Salonen. Myöhemmin sama kokoonpano on toiminut Irinan taustayhtyeenä kahdella kitaristilla, Janne Kasurisella ja Miika Collianderilla, vahvistettuna.

Playassa ja Reduxissa laulaessaan Irina kokeili jo soolouraa muutaman singlen avulla. Warner Music Finlandille hän lauloi vuonna 1998 yhden sinkun "Sano yes" Playan nimissä ja vuonna 2000 sooloartistina Audiovoxille singlet "Lisää virtaa" ja "Vielä rakkaudesta", vuonna 2001 "Sinä ja sun Jopo" sekä 2003 "Katse kertoo kaiken". Vuonna 2002 Irina levytti Arvi Lindin kanssa hyväntekeväisyyskappaleen "Hyviä uutisia".

### *Juulian totuudet* nostaa menestykseen

2000-luvun alussa Irina työsti albumia Maki Kolehmaisen kanssa, mutta yksikään levy-yhtiö ei suostunut julkaisemaan albumia. Elokuussa 2002 Apulanta-yhtyeen Toni Wirtanen pyysi tuttavaansa Irinaa laulamaan erästä televisiosarjaa varten tekemänsä kappaleen. Kyseessä oli *Juulian totuudet* -sarjan nimikappale. Projektin päätyttyä Wirtanen ja Irina päättivät jatkaa yhteistyötään ja saivat keväällä 2003 tehdyksi kappaleet "Öiden kruunu" ja "Hiirenloukku". Saman vuoden syksyllä kappaleiden tekemistä jatkettiin. Näistä kappaleista muodostettiin myöhemmin Irinan ensimmäinen albumi. Kaikki Irinan debyyttilevyllä julkaistut kappaleet ovat Toni Wirtasen säveltämiä ja sanoittamia, lukuun ottamatta albumin kultapainokselle sisältynyttä "Katujen kuningatar" Skädäm-coveria. Joidenkin kappaleiden tekoon myös Irina on osallistunut toisena sanoittajana.

Irinan ensimmäinen virallinen esiintyminen tapahtui 17. maaliskuuta 2004 Lahdessa. Debyyttialbumi *Vahva* julkaistiin 22. maaliskuuta 2004 ja se pysyi Suomen albumilistalla yhtäjaksoisesti 24 listaviikkoa. Lokakuussa 2004 albumista julkaistiin kultapainos, joka sisälsi myös kaksi ennenjulkaisematonta kappaletta. *Vahva*-albumia on myyty yli 33 000 kappaletta.

Alkuvuodesta 2005 Irina palkittiin Emma-palkinnoilla vuoden 2004 pop-tulokkaana sekä vuoden debyyttialbumista.

### *Älä riko kaavaa* ja *Liiba laaba*

Irinan toinen albumi *Älä riko kaavaa* julkaistiin 26. lokakuuta 2005. Albumi saavutti platinalevyrajan vuonna 2006 ja se on Irinan tällä hetkellä eniten myyty levy. *Älä riko kaavaa* -levyn kappaleentekijöinä vaikuttavat Toni Wirtasen lisäksi Knipi ja Ville Pusa. Irina on myös itse tehnyt toiselle levylleen sanoituksia.

Kolmas albumi *Liiba laaba* julkaistiin 28. maaliskuuta 2007. Se myi päivässä kultaa ja platinaa vielä samana vuonna. Albumin ensimmäisenä singlenä julkaistu kappale "Pokka" on yksi Irinan tunnetuimmista kappaleista. Singleä on myyty yli singlen kultalevyyn oikeuttava määrä.

### *Miten valmiiksi tullaan* ja uran ensimmäinen kokoelma

Irinan neljäs albumi *Miten valmiiksi tullaan* julkaistiin 14. lokakuuta 2009. Levyn kappaleita sävelsivät muun muassa Irinan yhtyeen jäsenet, Toni Wirtanen sekä Irina itse. Albumin kappaleiden tekstit liittyvät kaikki toisiinsa ja siten vievät tarinaa eteenpäin. Levyn ensimmäisenä singlenä julkaistiin Irinan itse sanoittama ja säveltämä "Et huomaa".

Vuonna 2009 Irina julkaisi yhteissinglen "Hiljaisin Helsinki" laulaja lauluntekijä Mikko Kuustosen kanssa.

Vuonna 2010 Irina julkaisi uransa ensimmäisen kokoelman, *Yhdeksän hyvää ja kymmenen kaunista 2002–2010*, joka sisälsi 19 Irinan singleä. Kokoelmalle sisältyi kaksi uutta kappaletta, jotka molemmat julkaistiin myös singleinä. Ensimmäinen oli Kristina Hautalan alun perin levyttämä "Kielletyt käskyt" sekä Maija Vilkkumaan kanssa duetoitu versio Irinan ensimmäiselle albumille sisältyneestä "Kunnon syy" -kappaleesta.

### Lähes neljän vuoden tauko päättyy

Kokoelman julkaisun jälkeen Irina jäi tauolle ja keskittyi perhe-elämään. Irina julkaisi uuden *Askeleita*-albuminsa 22. helmikuuta 2013, kun edellisestä uudesta albumista oli kulunut lähes neljä vuotta. Albumin ensimmäinen single "Koko kuva" julkaistiin 23. marraskuuta 2012. Single oli parhaimmillaan Latauslistan sijalla 25 ja radiokanavien toiseksi soitetuin kappale.

Keväällä 2014 Irina kilpaili MTV3-kanavan *Tähdet, tähdet* -televisiosarjan ensimmäisellä kaudella. Hän sijoittui kilpailussa neljänneksi. Kilpailun jälkeen Irina päätti levyttää albumillisen coverkappaleita. Lokakuussa 2014 julkaistulta *Mikä mahtaa olla in* -albumilta on julkaistu singlenä versio alun perin Jari Sillanpään levyttämästä "Bum bum bum" -kappaleesta. Albumilla vierailevina solisteina kolmella kappaleella ovat mukana Aki Tykki ja Tommy Lindgren.

Irina esiintyi kesällä 2016 Valkeakosken kesäteatterissa esittäen Kirka-musikaalissa Muska Babitzinia.

Irina julkaisi vuonna 2016 kaksi singleä. Irina on kertonut, että hänellä on tulevaisuudessa aikomuksena tehdä kappaleita myös muille artisteille.

Vuonna 2017 Irina osallistui *Vain elämää* -sarjan kuvauksiin Mondan linnassa Espanjassa. Myöhemmin keväällä 2017 Irina julkaisi seitsemännen albumin nimeltään *Seitsemän*. Sen myötä hän teki syksyn 2017 kestäneen kiertueen.

Vuonna 2018 Irina teki toivelaulukiertueen, jossa fanit saivat toivoa kappaleita keikoille esitettäviksi. 

Irina julkaisi singlensä "Haluun olla yksin" toukokuussa 2019. Kappaletta seurasi maaliskuussa 2020 julkaistu kappale "Rankka päivä".

Vuodesta 2019 lähtien Irina on ollut yksi Yle TV1 -kanavan *Elämäni biisi* -musiikkiviihdeohjelman vakiosolisteista yhdessä Jarkko Aholan, Diandra Floresin, Kasmirin, Arja Saijonmaan ja Pepe Willbergin kanssa.

Yksityiselämä
-------------

Heinolassa asuva Irina on naimisissa yhtyeensä valomiehen Henri Saaren kanssa. Heillä on kaksi lasta.

Yhtye
-----

Irinan yhtyeen kokoonpanoon kuuluvat:

* Antti Pitkäjärvi (koskettimet, laulu, kitara)
* Janne Kasurinen (kitara)
* Miika Colliander (kitara)
* Jussi Saxlin (basso, laulu)
* Mikko Pöyhönen (rummut)

Julkaisut
---------

*Pääartikkeli: Irinan diskografia*
* *Vahva* (22. maaliskuuta 2004)
* *Älä riko kaavaa* (26. lokakuuta 2005)
* *Liiba laaba* (28. maaliskuuta 2007)
* *Miten valmiiksi tullaan* (14. lokakuuta 2009)
* *Askeleita* (22. helmikuuta 2013)
* *Mikä mahtaa olla in* (10. lokakuuta 2014)
* *Seitsemän* (7. huhtikuuta 2017)
* *Haluun olla yksin* (12. helmikuuta 2021)

Lähteet
-------

1. ↑  Irinan isänäiti oli lähtöisin Salmista *Karjala-lehti*.  5.5.2021.  Arkistoitu 24.10.2021. Viitattu 24.10.2021.
2. ↑  Laulaja Irina avoimena perhe- ja keikkaelämästään: "Menin mieheni kanssa naimisiin järkisyistä" *Seura*.  26.11.2019. Viitattu 24.10.2021.
3. ↑  Keikkaileva äiti *vr.fi*.  Arkistoitu 24.12.2013. Viitattu 22.12.2013.
4. 1 2  Irina kasvatti itsestään tähden *dome.fi*. Viitattu 22.12.2013.
5. ↑  Irinan singlet *Discogs.com*. Viitattu 9.10.2019.
6. ↑  Musiikkituottajat - Tilastot - Suomen virallinen lista: Irina - Vahva *ifpi.fi*. Viitattu 22.12.2013.
7. 1 2 3 4  Musiikkituottajat - Tilastot - Kulta- ja platinalevyt: Irina *ifpi.fi*.  Arkistoitu 20.8.2011. Viitattu 22.12.2013.
8. ↑  Emma-Gaala Arkistovuosi 2004 *emmagaala.fi*.  Arkistoitu 10.7.2012. Viitattu 22.12.2013.
9. ↑  Irinan "Älä riko kaavaa"-levy debytoi listan sijalla 5. *emi.fi*. Viitattu 22.12.2013.
10. ↑  CDON: Irina - Liiba Laaba *cdon.fi*. Viitattu 22.12.2013.
11. ↑  Dome.fi: Irina - Liiba Laaba *dome.fi*. Viitattu 22.12.2013.
12. ↑  Irina: Miten valmiiksi tullaan *emi.fi*. Viitattu 22.12.2013.
13. 1 2  Irina palaa pitkältä tauolta *iltalehti.fi*. Viitattu 22.12.2013.
14. ↑  Irina on täällä taas – kuuntele uusi Koko kuva -kappale *iltasanomat.fi*.  Arkistoitu 24.12.2013. Viitattu 22.12.2013.
15. ↑  Musiikkituottajat - Tilastot - Suomen virallinen lista: Irina - Koko kuva *ifpi.fi*. Viitattu 22.12.2013.
16. ↑  Suomen Suosituimmat vk 1/2013 *radionova.fi*. Viitattu 18.1.2013.
17. ↑  Irina teki paljastuksen Tähdet, tähdet -konsertissa: Luvassa musiikkityylin vaihdos *iltasanomat.fi*.  Arkistoitu 9.10.2014. Viitattu 23.9.2014.
18. ↑  Irinan jättiyllätys: Nämäkin hitit mukana levyllä *iltalehti.fi*. Viitattu 23.9.2014.
19. ↑  Laulaja Irina esittää Muskaa Kirka-musikaalissa: "Perheeseen mahtuu monta tragediaa" *Iltalehti*. Viitattu 8.6.2016.
20. ↑  He ovat uudet Vain elämää -tähdet! Mukana Robin, Irina ja Olli Lindholm
21. ↑  Väliranta, Eija: Irina: Voinko olla tällainen vielä vuosienkin päästä? *Kotivinkki.fi*.  11.9.2013. Viitattu 6.3.2015.

Aiheesta muualla
----------------

* Irinan virallinen Facebook-sivusto

Irina

|  |  |
| --- | --- |
| Studioalbumit | *Vahva*  ·  *Älä riko kaavaa*  ·  *Liiba laaba*  ·  *Miten valmiiksi tullaan*  ·  *Askeleita*  ·  *Mikä mahtaa olla in*  ·  *Seitsemän*  ·  *Haluun olla yksin* |
| Kokoelmat | *Yhdeksän hyvää ja kymmenen kaunista 2002–2010* |
| Singlet | "Sano Yes"  ·  "Lisää virtaa"  ·  "Vielä rakkaudesta"  ·  "Katse kertoo kaiken"  ·  "Sinä ja sun Jopo"  ·  "Juulian totuudet"  ·  "Vastaukset"  ·  "Vahva"  ·  "Kuurupiiloa"  ·  "Katujen kuningatar"  ·  "Älä sano mitään"  ·  "Hiljaisuus"  ·  "Kymmenen kirosanaa"  ·  "Älä riko kaavaa"  ·  "Pokka"  ·  "Miksi hänkin on täällä"  ·  "Selkä selkää vasten"  ·  "Liiba laaba"  ·  "Et huomaa"  ·  "Näe minut tässä"  ·  "Jälki"  ·  "Kielletyt käskyt"  ·  "Kunnon syy (2010)"  ·  "Koko kuva"  ·  "Jotain suurempaa"  ·  "Bum bum bum" |
| Muuta | Diskografia |



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle

 |
|  |
| Muut | 
* Europeana

 |

 |